Теофил дьо Вио
Сонет

Превод от френски: Кирил Кадийски, 2004

chitanka.info

Сънувах аз Филис, от ада чак дошла,

и както някога с ръце ме заобвива —

решила беше да се люби като жива

и както Иксион прегръщах аз мъгла.

А призракът й гол се мята и извива

и шепнеше: „Тирсис, ела при мен, ела,

откакто съм в света на мъки и тегла

за теб се пазя все и млада, и красива;

при най-големия любовник идвам аз,

отново да умра в ръцете ти от страст“;

а щом преситиха се от любов телата,

ми каза: „Сбогом, пак за ада хващам път…

Ти все се хвалеше, че любиш мойта плът,

сега хвали се, че си любил и душата“.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.